Lionel Messi

Lionel Andrés "Leo" MESSI CUCCITTINI (naskiĝis la 24-an de junio 1987 en Rosario) estas argentina futbalisto. Nuntempe, li ludas en la usona klubo Inter Miami, kiu estas membro de la Granda Ligo Futbala. Internacie li ludas en la argentina nacia futbalteamo.

Larĝe rekonita kiel la plej bona futbalisto en la mondo, li estas la unua kaj sola futbalisto, kiu gajnis ok Orajn Pilkojn; premio donata ĉiujare de la franca revuo France Football.

Kvankam li startis sian ludadon en la teamo Newell's Old Boys de lia denaskurbo Rosario, li transloĝiĝis al Hispanio en 2000. Tie, la klubo Barcelono, en kiu li famiĝis kaj plej multe ludis, akceptis pagi medikamenton por manko de kreskohormono. En tiu teamo li atingis 35 ĉampionecojn: 10 de la hispana ligo, 7 Pokalojn de la Reĝo, 8 Superpokalojn de Hispanio, 4 pokalojn de la Ligo de Ĉampionoj de UEFA, 3 UEFA-superpokalojn kaj 3 Klubajn Mondpokalojn de FIFA.

Dum la Somera Olimpiko 2008 en Pekino, li, kun la argentina olimpika futbalteamo, gajnis la oran medalon.

Messi atingis la finalon de la Amerika Pokalo kvinfoje sed malgajnis la unuajn tri (la du lastajn sinsekve kontraŭ Ĉilio). En 2021 Messi finfine atingis ĉampionecon kun Argentino, venkante Brazilon dum la monda pandemio de KOVIM-19. 

La argentina nacia futbalteamo estis gajninta nenian oficialan ĉampionecon ekde 1993, kiam ili laste gajnis la Amerikan Pokalon kontraŭ Meksiko. Messi denove gajnis ĝin en 2024, venkante Kolombion.

Li ankaŭ partoprenis ĉiun mondpokalon ekde 2006, kaj atingis la finalan matĉon dufoje; unue en 2014, en kiu Argentino malgajnis kontraŭ Germanio, kaj poste en 2022, en kiu ili venkis kontraŭ Francio.

 Eksteraj ligiloj 
 reta taglibro ("blogo") de Lionel Messi
 Messi en Facebook
 ĉe ESPN 
 biografio en la retejo de la klubo FC Barcelona


Messi, Lionel
Kategorio:Naskiĝintoj en Argentino